সমাবেশের স্বাধীনতা সংবিধান স্বীকৃত মৌলিক অধিকার। এ বিষয়ে সংবিধানে সুস্পষ্টরূপে উল্লেখ রয়েছে- জনশৃঙ্খলা বা জনস্বাস্থ্যের স্বার্থে আইনের দ্বারা আরোপিত যুক্তিসঙ্গত বাধানিষেধ সাপেক্ষে শান্তিপূর্ণভাবে ও নিরস্ত্র অবস্থায় সমবেত হওয়ার এবং জনসভা ও শোভাযাত্রায় যোগদান করার অধিকার প্রত্যেক নাগরিকের রয়েছে। আমাদের দেশে সচরাচর দেখা যায় বিভিন্ন রাজনৈতিক দল সমাবেশের আহ্বান করে থাকে। সমাবেশ অনুষ্ঠানের ব্যাপারে রাজনৈতিক দলগুলোর সম-অধিকার থাকলেও বিগত কয়েক বছর অত্যন্ত দুঃখ ও পরিতাপের সাথে লক্ষ করা যাচ্ছে যে, ক্ষমতাসীন দল ও এর অঙ্গসংগঠনগুলো ছাড়া ক্ষমতাসীনদের জোটভুক্ত নয় এমন কোনো রাজনৈতিক দল বা এদের অঙ্গসংগঠন কোনো জনসভার আয়োজন করতে চাইলে স্বরাষ্ট্র মন্ত্রণালয় অথবা মেট্রোপলিটন পুলিশের অনুমতি নেই এ অজুহাতে তা করতে দেয়া হয় না। এদের ক্ষেত্রে প্রায়ই দেখা যায় অনুমতি চাইলে অনুমতি দেয়া হয় না অথবা অনুমতির সাথে কঠিন শর্ত জুড়ে দেয়া হয়। এ দিক থেকে ক্ষমতাসীন দল বা এর জোটভুক্ত দল বা এর অঙ্গসংগঠনগুলো অনেক ভাগ্যবান। এরা যত্রতত্র যখন-তখন যেকোনো স্থানে সমাবেশের আয়োজন করতে চাইলে স্বরাষ্ট্র মন্ত্রণালয় বা মেট্রোপলিটন পুলিশ কখনো বাধা হয়ে দাঁড়ায় না।